b"\n_START_ARTICLE_\nFrancisco Zaragoza Gomis\n_START_SECTION_\nBiografia\n_START_PARAGRAPH_\nEs llicenci\xc3\xa0 en medicina, fou un dels fundadors del Sindicato Espa\xc3\xb1ol Universitario (SEU) i visit\xc3\xa0 sovint Jos\xc3\xa9 Antonio Primo de Rivera quan fou tancat a la pres\xc3\xb3 d'Alacant. En esclatar la guerra civil espanyola fug\xc3\xad a Alg\xc3\xa8ria i es va incorporar a l'ex\xc3\xa8rcit franquista com a tinent m\xc3\xa8dic._NEWLINE_El 1940 fou nomenat cap local de la Falange Espa\xc3\xb1ola a Altea i secretari provincial del Movimiento Nacional. El 1941, per\xc3\xb2, fou citat per un tribunal militar arran de les disputes internes de la Falange. Tot i aix\xc3\xad, va arengar als voluntaris de la Divisi\xc3\xb3n Azul abans d'anar al front i el 1948 es present\xc3\xa0 a Procurador en Corts pel ter\xc3\xa7 familiar, per\xc3\xb2 no fou escollit. El 1951 tamb\xc3\xa9 fou nomenat vicepresident del Col\xc2\xb7legi de Metges d'Alacant._NEWLINE_En els anys 50 pertanyia a la Gu\xc3\xa0rdia de Franco i en 1970 col\xc2\xb7laborava encara amb l'Agrupaci\xc3\xb3 d'Antics Membres del Frente de Juventudes, per\xc3\xb2 des dels anys 60 col\xc2\xb7labor\xc3\xa0 amb els cercles propers a Joan de Borb\xc3\xb3. El 1975 fou president de la societat Estudios Valencianos Sociedad An\xc3\xb3nima (EVASA), filial valenciana de Libra, una de les associacions creades arran la llei Fraga, i fou el cap del Partit Dem\xc3\xb2crata Liberal del Pa\xc3\xads Valenci\xc3\xa0. _NEWLINE_El 1977 es va integrar en la UCD, partit amb el qual fou elegit diputat per la prov\xc3\xadncia d'Alacant a les eleccions generals espanyoles de 1977, i fou Vicepresident Segon de la Diputaci\xc3\xb3 Permanent del Congr\xc3\xa9s dels Diputats per\xc3\xb2 el gener del 1978, va dimitir quan fou nomenat director de l'Institut Nacional de Previsi\xc3\xb3. Despr\xc3\xa9s fou Secretari Provincial per a grans poblacions en el Comit\xc3\xa8 Executiu de la prov\xc3\xadncia d'Alacant._NEWLINE_El 1982 fou diputat a les Corts Valencianes, i despr\xc3\xa9s de la dissoluci\xc3\xb3 d'UCD va impulsar Uni\xc3\xb3n Provincial Alicantina (UPRA) amb Carlos Alcalde Agesta, Juan Antonio Rodr\xc3\xadguez Mar\xc3\xadn i Antonio Mart\xc3\xadnez Serrano el 1986. A les eleccions a les Corts Valencianes de 1987 es present\xc3\xa0 per Coalici\xc3\xb3 Electoral Valenciana, per\xc3\xb2 no fou escollit."